Kazys Vosylius

Kazys Vosylius (1892 m. rugpjūčio 10 d. Kuktai, Marijampolės valsčius, Rusijos imperija – (?) Brazilija) – Lietuvos politinis bei visuomenės veikėjas.

 Biografija 
Baigė 6 Marijampolės gimnazijos klases. Vilniuje mokėsi komercijos mokykloje, dirbo „Žaibo“ spaustuvėje. Bolševikams užėmus Vilnių, 1919 m. atvyko į Kauną ir stojo savanoriu į Lietuvos kariuomenės artilerijos pulką.

1920 m. gegužės 15 d. – 1922 m. liepos 4 d. Steigiamojo Seimo atstovas, išrinktas III (Raseinių) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką.

1926–1929 m. studijavo fotografiją ir fototechniką Berlyne. 1930 m. emigravo į Pietų Ameriką, apsigyveno Brazilijoje, 10 m. dirbo Brazilijos Švietimo ministerijos Meno departamento fotografu.

1943 m. Čikagoje vykusios Tarptautinės Istorijos draugijos parodos V vietos laimėtojas.Žydrūnas Mačiukas. Steigiamojo Seimo atstovai. Seimas

 Literatūra 
 Vosylius Kazys, Trumpos Steigiamojo Seimo narių biografijos su atvaizdais, Klaipėda, 1924, p. 68.
 Vosylius Kazys, Lietuvių enciklopedija, Boston, 1966, t. 34, p. 545.
 Bukaitė V., Vosylius Kazys, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 430–431.

 Šaltiniai 

Kategorija:Seimo atstovai
Kategorija:Lietuvos fotografai
Kategorija:Brazilijos lietuviai